Európsky  dohovor  o  dohľade  nad  podmienečne  odsúdenými alebo podmienečne prepustenými páchateľmi

Preambula

Členské štáty Rady Európy, signatári tohto dohovoru,
berúc do úvahy, že cieľom Rady Európy je dosiahnuť väčšiu jednotu medzi jej členmi,
súc  rozhodnuté  prijímať  zosúladené   opatrenia  na  boj  proti zločinnosti, 
berúc do úvahy,  že za týmto účelom majú  povinnosť zabezpečiť na území  ostatných  zmluvných  strán  buď spoločenskú rehabilitáciu páchateľov odsúdených  na  podmienečný  trest  alebo podmienečne prepustených   ich  vlastnými   súdmi  alebo   výkon  trestu,  ak predpísané podmienky neboli splnené,
sa dohodli na tomto:

I. časť
Základné zásady

Článok 1
(1) Zmluvné strany sa zaväzujú  poskytnúť si navzájom za okolností uvedených   nižšie       vzájomnú   pomoc  potrebnú   na  spoločenskú rehabilitáciu  páchateľov uvedených  v  článku  2. Táto  pomoc má formu  dohľadu  zameraného  na   uľahčenie  riadneho  správania  sa páchateľov a ich opätovného  prispôsobenia  sa  spoločenskému  životu a na sledovanie ich  správania sa s cieľom uložiť im trest alebo vykonať trest už uložený, ak  to bude potrebné.
(2) Zmluvné  strany  vykonávajú  za  okolností  uvedených  nižšie a v  súlade s    nasledujúcimi ustanoveniami  tresty odňatia slobody alebo  iné tresty spojené  s odňatím slobody,  ktoré boli vynesené nad páchateľom a ktorých výkon sa podmienečne odložil. 

Článok 2
(1) Na účely  tohto dohovoru  sa pod  pojmom “páchateľ” rozumie každá osoba, ktorá na území jednej zo zmluvných strán
a) bola súdom uznaná za vinnú a umiestnená pod podmienečný dohľad bez vyslovenia trestu,
b) bola odsúdená na  podmienečný trest zahŕňajúci odňatie slobody alebo trest,  ktorého  výkon  sa celý alebo v časti podmienečne  odložil, a to v čase jeho vyslovenia alebo následne.
(2) V nasledujúcich článkoch sa  pod pojmom “trest” rozumejú všetky súdne výroky podľa odseku 1 písmeno a/ alebo b/.

Článok 3
	Rozhodnutia uvedené v článku 2 musia byť právoplatné a vykonateľné.

Článok 4
	Trestný  čin, ktorého  sa týka  žiadosť podľa  článku 5, musí byť trestný podľa práva dožadujúceho štátu ako aj dožiadaného štátu.

Článok 5
(1) Štát, ktorý uložil trest, môže požiadať štát, na území ktorého má páchateľ svoj obvyklý pobyt, aby
a)  vykonal iba dohľad v súlade s II. časťou,
b)  vykonal dohľad a, ak to  bude potrebné, vykonal trest podľa  II.  a III. časti,
c)  prevzal   zodpovednosť  za úplný  výkon   trestu  podľa ustanovení IV. časti.
(2) Dožiadaný štát koná na základe žiadosti za podmienok uvedených v tomto dohovore.
(3) Ak dožadujúci štát podal  jednu zo žiadostí uvedených v odseku 1 a    dožiadaný  štát  považuje  za  vhodnejšie  v určitom   konkrétnom prípade  postupovať podľa  iného z postupov upravených v tom odseku, dožiadaný štát môže odmietnuť postupovať podľa  žiadosti a súčasne  potvrdí svoju  ochotu  postupovať  spôsobom, ktorý označí.

Článok 6
	Dohľad,  výkon dohľadu a trestu  alebo  úplný  výkon  trestu,  ako  sú  definované v predchádzajúcom článku, sa vykonajú na žiadosť štátu, v ktorom sa trest  uložil,  na území štátu,  kde má páchateľ svoj obvyklý pobyt.

Článok 7
(1) Dohľad, výkon dohľadu a trestu alebo úplný výkon trestu sa odmietne, 
a) ak sa dožiadaný   štát  domnieva,  že   žiadosť  ohrozuje  jeho suverenitu,  bezpečnosť, základné  zásady  jeho právneho systému alebo iné zásadné záujmy,
b) ak žiadosť  sa týka  trestu  uloženého pre trestný čin,  pre ktorý  bol v dožiadanom štáte už vydaný právoplatný rozsudok,
c) ak dožiadaný štát považuje  čin, pre ktorý bol uložený trest, za  politický  trestný  čin  alebo  čin  súvisiaci  s  politickým trestným činom alebo za výlučne vojenský trestný čin,
d) ak uložená sankcia sa nemôže vykonať z dôvodu uplynutia času podľa právneho poriadku dožadujúceho alebo dožiadaného štátu,
e) ak  páchateľ bol účastný amnestie  alebo milosti v dožadujúcom alebo dožiadanom štáte.
(2) Dohľad, výkon dohľadu a trestu alebo úplný výkon trestu možno odmietnuť,
a) ak príslušné  orgány dožadujúceho štátu  rozhodli nezačať konanie alebo zastaviť začaté konanie týkajúce sa toho istého činu,
b) ak čin, pre  ktorý sa trest uložil, je predmetom konania aj v dožiadanom štáte,
c) ak trest, ktorého sa žiadosť týka, sa uložil v neprítomnosti,
d)  v  rozsahu,  v  ktorom   dožiadaný  štát  považuje  trest  za nezlučiteľný so zásadami použitia jeho trestného práva, najmä ak  by   páchateľ  z  dôvodu  svojho   veku  nemohol  byť  odsúdený v dožiadanom štáte.
(3) V  prípade fiskálnych trestných  činov sa dohľad,  výkon dohľadu a trestu alebo úplný výkon  trestu uskutoční podľa ustanovení tohto  dohovoru, iba ak sa zmluvné strany  tak dohodli ohľadom každého takého činu alebo kategórie činov.

Článok 8
	Dožadujúci a dožiadaný štát sa priebežne v potrebnom rozsahu informujú o  všetkých  okolnostiach,  ktoré  môžu  mať  vplyv na opatrenia  týkajúce  sa dohľadu alebo výkonu  trestu na území dožiadaného štátu.

Článok 9
	Dožiadaný  štát  bez odkladu informuje  dožadujúci  štát, aké opatrenia prijal na základe jeho žiadosti.
	V prípade úplného  alebo čiastočného odmietnutia  žiadosti oznámi dôvody odmietnutia.

II. časť
Dohľad

Článok 10
	Dožadujúci štát informuje dožiadaný  štát o podmienkach uložených páchateľovi a  o prípadných dohľadových opatreniach, ktoré sa musia dodržiavať počas obdobia podmienečného dohľadu.

Článok 11
(1) Pri  postupe  na  základe  žiadosti  o  dohľad dožiadaný štát premení, ak je to potrebné,  predpísané dohľadové opatrenia na opatrenia podľa vlastného právneho poriadku.
(2) V  žiadnom  prípade nesmú byť dohľadové  opatrenia, ktoré  prijme dožiadaný štát,  prísnejšie  z hľadiska ich  povahy  a trvania ako opatrenia predpísané dožadujúcim štátom.

Článok 12
	Ak dožiadaný štát súhlasil s prevzatím dohľadu, postupuje takto:
(1)	Informuje dožadujúci  štát bez  odkladu o  svojej odpovedi na žiadosť.
(2) Spojí sa s orgánmi alebo  inštitúciami, ktoré sú na jeho území zodpovedné za výkon  dohľadu a za pomoc páchateľom.
(3) Informuje dožadujúci  štát o  všetkých prijatých  opatreniach a ich výkone.

Článok 13
	Ak  sa odvolá podmienečný  odklad výkonu  trestu uvedeného v článku  2 uložený  páchateľovi preto,  že páchateľ  je stíhaný alebo  odsúdený pre  nový trestný  čin alebo  preto, že páchateľ nedodržal predpísané  podmienky,  dožiadaný  štát  zašle  automaticky a bez odkladu potrebnú informáciu dožadujúcemu štátu.

Článok 14
	Po  uplynutí obdobia  dohľadu dožiadaný  štát zašle  dožadujúcemu štátu na jeho žiadosť všetky potrebné informácie.

Článok 15
	Dožadujúci  štát  má  ako  jediný  právomoc  posúdiť  na  základe informácie  a   údajov  poskytnutých  dožiadaných   štátom,  či páchateľ splnil podmienky, ktoré mu  boli uložené, alebo nie a na základe takého  vyhodnotenia prijať ďalšie  kroky predpísané jeho zákonmi.
	O svojom rozhodnutí informuje dožiadaný štát.

III. časť
Výkon trestu

Článok 16
	Po  odvolaní  podmienečného  odkladu  výkonu  trestu  dožadujúcim štátom a na základe jeho žiadosti nadobudne dožiadaný štát právomoc vykonať predmetný trest.

Článok 17
	Výkon  trestu v dožiadanom  štáte sa  uskutoční podľa jeho právneho poriadku po   overení  hodnovernosti žiadosti   o  výkon  a   jej zlučiteľnosti s podmienkami tohto dohovoru.

Článok 18
	Dožiadaný štát v primeranom čase zašle dožadujúcemu štátu doklad, ktorý osvedčí, že trest sa vykonal.

Článok 19
	Dožiadaný   štát,   ak   je to potrebné,   premení   sankciu  uloženú dožadujúcim  štátom na  sankciu alebo  opatrenie, ktoré  ukladá jeho právny poriadok za podobný trestný  čin. Povaha tejto  sankcie alebo opatrenia  musí čo  najviac  zodpovedať trestu,  ktorý  sa má vykonať.   Nesmie   presiahnuť   maximálnu   sankciu,  ktorá  je predvídaná  právnym poriadkom dožiadaného  štátu,  ani  byť  dlhšia  alebo prísnejšia ako sankcia uložená dožadujúcim štátom.

Článok 20
	Dožadujúci štát nesmie sám prijať žiadne z vykonávacích opatrení, o ktoré  požiadal, kým  dožiadaný  štát  neoznámi, že  sám nie je ochotný alebo schopný ich prijať.

Článok 21
	Dožiadaný  štát  má   právomoc  páchateľa  podmienečne  prepustiť z výkonu trestu. Udeliť milosť môže tak dožadujúci ako aj dožiadaný štát.

IV. časť
Odovzdanie výkonu trestu do dožiadaného štátu

Článok 22
	Dožadujúci  štát oznámi  dožiadanému štátu  trest, o ktorého  úplný výkon žiada.

Článok 23
(1) Dožiadaný štát premení príslušnú sankciu alebo opatrenie podľa svojich trestnoprávnych noriem na trest, ktorý by sa uložil za rovnaký trestný čin spáchaný na jeho území.
(2) Sankcia  uložená dožiadaným štátom  nesmie byť prísnejšia  ako sankcia uložená dožadujúcim štátom.

Článok 24
	Dožiadaný štát  zaručí úplný výkon  trestu takto premeneného, akoby išlo o trest uložený jeho vlastnými súdmi.

Článok 25
	Prijatím žiadosti dožiadaným štátom podľa IV. časti stráca dožadujúci štát právomoc vykonať trest.

V. časť
Spoločné ustanovenia

Článok 26
(1) Každá žiadosť podľa článku 5 sa zasiela písomne. Musí obsahovať
a) označenie orgánu, ktorý ju vydal,
b) jej predmet,
c) údaje o osobe páchateľa a jeho pobyte v dožiadanom štáte.
(2) K žiadosti  o dohľad  sa pripojí  originál alebo overený opis výroku   súdu  obsahujúci   dôvody,  ktoré   opodstatňujú  dohľad a špecifikujú  opatrenia   uložené  páchateľovi.  Žiadosť by  mala  tiež osvedčiť  vykonateľnosť trestu  a dohľadových  opatrení, ktoré sa majú  uplatniť.  Pokiaľ  je  to  možné,  mala by obsahovať popis okolností trestného  činu, pre  ktorý bolo opatrenie dohľadu  uložené,  čas a miesto jeho spáchania a právnu  kvalifikáciu a,   ak  je to  potrebné, dĺžku trestu,  ktorý sa má vykonať.  Musí poskytnúť  podrobný popis povahy  a trvania  požadovaných dohľadových  opatrení a obsahovať dôkaz  príslušných  právnych   ustanovení spolu  s  potrebnými informáciami o charaktere páchateľa a jeho správaní v dožadujúcom štáte pred a po vyhlásení podmienečného rozhodnutia.
(3) K  žiadosti  o  výkon  trestu sa  pripojí  originál alebo overený opis rozhodnutia,  ktorým  sa  odvoláva  podmienečný odklad výkonu trestu, a tiež rozhodnutia ukladajúceho trest, ktorý sa má teraz vykonať.  Vykonateľná  povaha  oboch  rozhodnutí sa musí osvedčiť spôsobom  predpísaným  právnym poriadkom  štátu,  v  ktorom  boli vydané. Ak  rozsudok,  ktorý  má  byť  vykonaný,  nahradil predchádzajúci rozsudok  a neobsahuje  popis skutkového  stavu veci,  pripojí sa tiež overený opis rozsudku, ktorý tento popis obsahuje.
(4)	K žiadosti  o úplný  výkon trestu  sa pripoja listiny podľa odseku 2.

Článok 27
(1) Žiadosti  zasiela  ministerstvo  spravodlivosti  dožadujúceho štátu ministerstvu spravodlivosti dožiadaného štátu a odpovede sa zasielajú rovnakou cestou.
(2)  Písomnosti a informácie podľa  ustanovení tohto  dohovoru sa  zasielajú cestou uvedenou  v odseku  1 tohto článku alebo priamo medzi orgánmi zmluvných strán.
(3) V neodkladných prípadoch sa  komunikácia podľa odseku 2 tohto článku  môže   vykonať  prostredníctvom  Organizácie medzinárodnej kriminálnej polície (Interpol).
(4) Každá  zmluvná strana môže  vyhlásením adresovaným generálnemu tajomníkovi Rady Európy oznámiť  svoj úmysel upraviť styk podľa odseku 1 a 2 tohto článku iným spôsobom.

Článok 28
	Ak   sa dožiadaný  štát  domnieva,   že  informácie  poskytnuté dožadujúcim  štátom  nie  sú  dostatočné  na  to,  aby umožňovali použitie  tohto  dohovoru,   požiada  o  poskytnutie  dodatočných informácií. Môže určiť lehotu na zaslanie takých informácií.

Článok 29
(1) Pokiaľ nevyplynie  niečo iné z použitia odseku 2  tohto článku,  preklady žiadostí  alebo  pripojených písomností  alebo  iných  listín pri uplatnení tohto dohovoru sa nevyžadujú.
(2) Každá zmluvná strana si  môže pri podpise tohto dohovoru alebo pri uložení svojej ratifikačnej  listiny, listiny o prijatí alebo schválení,  vyhlásením adresovaným  generálnemu tajomníkovi  Rady Európy  vyhradiť  právo  žiadať,  aby  žiadosti  a  pripojené písomnosti boli doplnené prekladom do jej jazyka alebo do niektorého z oficiálnych  jazykov  Rady  Európy  alebo  do  toho z nich, ktorý  označí.  Ostatné  zmluvné  strany  môžu uplatniť vzájomnosť.

Článok 30
	Písomnosti  zasielané  pri  uplatňovaní tohto  dohovoru nevyžadujú vyššie overenie.

Článok 31
	Dožiadaný štát  má právomoc vymáhať  na  žiadosť dožadujúceho štátu náklady trestného stíhania a súdneho konania, ktoré vznikli v dožadujúcom  štáte. 
	Ak tieto  náklady vymôže,  má povinnosť  dožadujúcemu štátu vyplatiť iba odmenu znalcov.

Článok 32
	Náklady dohľadu  a výkonu trestu, ktoré  vzniknú v dožiadanom  štáte, sa neuhrádzajú.

VI. časť
Záverečné ustanovenia

Článok 33
	Dohovor nemá vplyv na policajné predpisy týkajúce sa cudzincov.

Článok 34
(1) Tento  dohovor  je  otvorený  na  podpis členským štátom Rady Európy.  Môže byť   ratifikovaný alebo  prijatý.  Ratifikačné listiny alebo listiny o prijatí sa uložia u generálneho tajomníka Rady Európy.
(2) Dohovor nadobudne platnosť tri mesiace odo dňa uloženia tretej ratifikačnej listiny  alebo listiny o prijatí .
(3) Vo vzťahu  k štátu, ktorý  dohovor podpísal a ktorý ho ratifikuje alebo príjme  neskôr, nadobudne  dohovor platnosť  tri mesiace  odo dňa uloženia ratifikačnej listiny alebo listiny o prijatí .

Článok 35
(1) Po nadobudnutí platnosti dohovoru môže  Výbor  ministrov Rady Európy  prizvať  ktorýkoľvek  nečlenský   štát,  aby  k  dohovoru pristúpil.
(2) Prístup sa uskutoční  uložením listiny o  prístupe u generálneho  tajomníka  Rady  Európy  a  nadobudne platnosť tri mesiace odo dňa jej uloženia.

Článok 36
(1) Každá   zmluvná  strana  môže   pri  podpise  alebo   uložení ratifikačnej listiny, listiny o  prijatí alebo o prístupe označiť územie alebo územia, na ktoré sa tento dohovor uplatní.
(2) Každá  zmluvná strana môže  pri uložení ratifikačnej  listiny, listiny  o  prijatí  alebo  o  prístupe alebo  kedykoľvek neskôr rozšíriť  vyhlásením  adresovaným  generálnemu  tajomníkovi  Rady Európy  tento dohovor  na ďalšie  územie alebo  územia označené vo vyhlásení, za ktorých  medzinárodné vzťahy  je zodpovedná  alebo v ktorých mene je oprávnená preberať záväzky.
(3) Každé  vyhlásenie urobené podľa  predchádzajúceho odseku sa môže vo vzťahu  ku ktorékoľvek územiu  označenému vo vyhlásení  odvolať postupom podľa článku 39 dohovoru .

Článok 37
(1) Tento dohovor nemá vplyv na záväzky z iných existujúcich alebo budúcich     medzinárodných     zmlúv,    dvojstranných    alebo mnohostranných,  medzi  dvoma  alebo  viacerými  zmluvnými stranami  o extradícii alebo  iných  formách  vzájomnej  pomoci  v trestných veciach.
(2) Zmluvné  stranu  nesmú  navzájom  dojednať  dvojstranné alebo mnohostranné zmluvy o otázkach, ktoré tvoria predmet úpravy tohto dohovoru,  s výnimkou  zmlúv na  doplnenie jeho  ustanovení alebo uľahčenie uplatňovania zásad v ňom obsiahnutých.
(3) Ak  dve zmluvné  strany alebo  niekoľko zmluvných  strán  si  však už dojednali vzájomné   vzťahy   v   tejto   oblasti   na  základe  jednotného zákonodarstva  alebo zaviedli  osobitný vlastný  systém, alebo tak urobia v budúcnosti, majú právo postupovať podľa týchto úprav bez ohľadu na podmienky tohto dohovoru.
(4) Zmluvné  strany,   ktoré  prestanú  používať   ustanovenia  tohto dohovoru  vo  svojich  vzájomných  vzťahoch  v  týchto  otázkach, oznámia túto skutočnosť generálnemu tajomníkovi Rady Európy.

Článok 38
(1) Každá   zmluvná  strana  môže   pri  podpise  alebo   uložení ratifikačnej  listiny,   listiny  o  prijatí   alebo  o  prístupe vyhlásiť, že uplatňuje jednu výhradu alebo viac výhrad upravených v prílohe dohovoru.
(2) Každá  zmluvná strana môže  vyhlásením adresovaným generálnemu tajomníkovi  Rady Európy  odvolať celkom  alebo v  časti výhradu, ktorú  urobila  podľa predchádzajúceho odseku,  a  toto odvolanie nadobudne účinnosť dňom doručenia.
(3) Zmluvná  strana,   ktorá  uplatnila   výhradu  vo   vzťahu  k niektorému ustanoveniu  dohovoru,  nemôže  žiadať  od inej zmluvnej strany, aby sama toto ustanovenie použila, ak však je výhrada čiastočná  alebo  podmienečná,   môže  žiadať  použitie  tohto ustanovenia v rozsahu, v ktorom ho sama prijala.
(4) Každá   zmluvná  strana  môže   pri  podpise  alebo   uložení ratifikačnej listiny, listiny o  prijatí alebo o prístupe oznámiť generálnemu  tajomníkovi  Rady  Európy,  že považuje ratifikáciu, prijatie    alebo    prístup za    okolnosť, ktorá zakladá medzinárodnoprávny záväzok zaviesť do vnútroštátneho právneho poriadku opatrenia na vykonávanie tohto dohovoru.

 Článok 39
(1) Dohovor sa uzatvára na dobu neurčitú.
(2) Každá zmluvná  strana môže  v rozsahu, v  ktorom sa jej týka, tento dohovor vypovedať oznámením  adresovaným   generálnemu tajomníkovi Rady Európy.
(3) Výpoveď nadobudne  účinnosť šesť  mesiacov odo  dňa doručenia oznámenia generálnemu tajomníkovi Rady Európy.

Článok 40
Generálny tajomník Rady Európy bude informovať členské štáty Rady Európy a každý štát, ktorý pristúpil k Dohovoru 
a) o každom podpise,
b) o uložení ratifikačnej listiny, listiny o schválení alebo o prístupe,
c) o každom  dátume nadobudnutia platnosti tohto  dohovoru podľa článku 34,
d) o každom  oznámení  alebo  vyhlásení urobenom podľa článku 27 ods. 4,   článku 29 ods.  2, článku 37 ods. 3 a článku 38 ods. 4,
e) o každom vyhlásení  urobenom  podľa  ustanovenia článku  36 ods. 2 a 3,
f) o každej výhrade urobenej podľa ustanovenia článku 38 ods. 1,
g) o  odvolaní  ktorejkoľvek  výhrady  urobenej  podľa ustanovenia článku 38 ods.2,
h) o každom  oznámení  urobenom  podľa   ustanovenia  článku   39 a o dátume, keď výpoveď nadobudne účinnosť.

Na  dôkaz  toho,  dolu podpísaní,   riadne  na to splnomocnení, podpísali tento dohovor.

Dané  v Štrasburgu,  30. novembra  1964 v  anglickom a francúzskom jazyku, pričom obe znenia majú rovnakú platnosť,  v jednom vyhotovení, ktoré sa uloží v  archíve Rady Európy. Generálny  tajomník Rady Európy zašle overené kópie každému štátu, ktorý ho podpísal alebo k nemu pristúpil.

Príloha
Každá  zmluvná  strana  môže  vyhlásiť,  že  si  vyhradzuje právo oznámiť, že
1. neprijíma ustanovenia dohovoru, ktoré sa týkajú výkonu trestov alebo ich úplného výkonu,
2. prijíma iba časť týchto ustanovení,
3. neprijíma ustanovenia článku 37 ods. 2.